Sag anlagt den 17. september 2020 — Evropská vodní doprava-sped. m.fl. mod Parlamentet og Rådet

(Sag T-576/20)

(2020/C 433/68)

Processprog: tysk

Parter

Sagsøgere: Evropská vodní doprava-sped. s. r. o. (Prag, Den Tjekkiske Republik), Konakl s. r. o. (Klíčany, Den Tjekkiske Republik), Eurex AD s. r. o. (Děčín, Den Tjekkiske Republik), Ladislav Říha (Heřmanov, Den Tjekkiske Republik) og Vladimír Hurych (Ústí nad Labem, Den Tjekkiske Republik) (ved advokat A. Verny)

Sagsøgte: Europa-Parlamentet og Rådet for Den Europæiske Union

Sagsøgernes påstande

— Annullation af forordning 2020/1054 (1) om ændring af forordning (EF) nr. 561/2006 og forordning (EU) nr. 165/2014, som blev vedtaget på grundlag af direktiv (EU) 2018/957 (2) om ændring af direktiv 96/71/EF (3) om udstationering af arbejdstagere.

— Annullation af forordning (EU) 2020/1055 (4) om ændring af forordning (EF) nr. 1071/2009, forordning (EF) nr. 1072/2009 og forordning (EU) nr. 1024/2012, der blev vedtaget på grundlag af direktiv (EU) 2018/957 om ændring af direktiv 96/71/EF om udstationering af arbejdstagere.

— Annullation af direktiv (EU) 2020/1057 (5) vedtaget i forbindelse med anvendelsen af direktiv 96/71/EF og direktiv 2014/67/EU om ændring af direktiv 2006/22/EF (6) vedtaget på grundlag af direktiv (EU) 2018/957 om ændring af direktiv 96/71.

— For så vidt som denne påstand kan antages til realitetsbehandling, forenes nærværende sag med sag C-626/18 og med sag C-620/18 i medfør af en analog anvendelse af artikel 68 i Rettens procesreglement med henblik på en fælles afgørelse.

— Parlamentet og Rådet tilpligtes at betale sagsomkostningerne i overensstemmelse med artikel 87, stk. 2, i Rettens procesreglement.

Søgsmålsgrunde og væsentligste argumenter

Til støtte for søgsmålet har sagsøgerne fremført følgende anbringender.

I overensstemmelse med de tre første påstande i stævningen er genstanden for søgsmålet, der er anlagt inden for den fastsatte frist herfor, principalt de lovbestemmelser, som angiveligt er diskriminerende og byrdefulde, på det konkurrencemæssige plan, for sagsøgerne, idet disse bestemmelser blev vedtaget af Europa-Parlamentet og Rådet for Den Europæiske Union på grundlag af direktiv (EU) 2018/957 om ændring af direktiv 97/71/EF om udstationering af arbejdstagere.

Ifølge sagsøgerne udgør indholdet af de førnævnte lovbestemmelser en væsentlig fordel for vejtransportsektoren, i form af »vejtransportpakken«, i forhold til de obligatoriske bestemmelser, som sagsøgerne fortsat er underlagt, i overensstemmelse med direktiv (EU) 2018/957.

Subsidiært har sagsøgerne, ligesom Republikken Polen i sag C-626/18 og Republikken Ungarn i sag C-620/18, nedlagt påstand om delvis eller subsidiær annullation af direktiv (EU) 2018/957 i sin helhed, eftersom dette direktiv udgør grundlaget for den nedenfor beskrevne diskrimination over for sektoren for tjenesteydelser som repræsenteret ved sagsøgerne.

(1) Europa-Parlamentets og Rådets forordning (EU) 2020/1054 af 15.7.2020 om ændring af forordning (EF) nr. 561/2006, for så vidt angår minimumskravene for maksimal daglig og ugentlig køretid, minimumspauser samt daglig og ugentlig hviletid, og forordning (EU) nr. 165/2014, for så vidt angår lokalisering ved hjælp af takografer (EUT 2020, L 249, s. 1).

(2) Europa-Parlamentets og Rådets direktiv (EU) 2018/957 af 28.6.2018 om ændring af direktiv 96/71/EF om udstationering af arbejdstagere som led i udveksling af tjenesteydelser (EUT 2018, L 173, s. 16).

(3) Europa-Parlamentets og Rådets direktiv 96/71/EF af 16.12.1996 om udstationering af arbejdstagere som led i udveksling af tjenesteydelser (EFT 1997, L 18, s. 1).

(4) Europa-Parlamentets og Rådets forordning (EU) 2020/1055 af 15.7.2020 om ændring af forordning (EF) nr. 1071/2009, (EF) nr. 1072/2009 og (EU) nr. 1024/2012 med henblik på at tilpasse dem til udviklingen i vejtransportsektoren (EUT 2020, L 249, s. 17).

(5) Europa-Parlamentets og Rådets direktiv (EU) 2020/1057 af 15.7.2020 om fastsættelse af særlige regler med hensyn til direktiv 96/71/EF og direktiv 2014/67/EU om udstationering af førere i vejtransportsektoren og om ændring af direktiv 2006/22/EF, for så vidt angår håndhævelseskravene, og af forordning (EU) nr. 1024/2012 (EUT 2020, L 249, s. 49).

(6) Europa-Parlamentets og Rådets direktiv 2006/22/EF af 15.3.2006 om minimumsbetingelser for gennemførelse af Rådets forordning (EØF) nr. 3820/85 og (EØF) nr. 3821/85 med hensyn til sociale bestemmelser inden for vejtransportvirksomhed og om ophævelse af Rådets direktiv 88/599/EØF (EUT 2006, L 102, s. 35).